पाएं अपने शहर की ताज़ा ख़बरें और फ्री ई-पेपरडाउनलोड करें
पानीपत। अस्पताल में एक रोगी की संदिग्ध हालात में मौत हो गई। मृतक के परिजनों ने इलाज में लापरवाही का आरोप लगाकर रविवार सुबह छह बजे अस्पताल में तोडफ़ोड़ करते हुए डॉक्टरों व अन्य स्टाफ से हाथापाई भी की। करीब चार घंटे तक बवाल होता रहा। हालांकि बाद में दोनों पक्षों में समझौता हो गया। बताया जा रहा है पीडि़त मुआवजा लेकर शांत हो गए।
कारद गांव के मोनू ने बताया कि वार्ड-11 स्थित माटा चौक के रहने वाले उसके साले 26 वर्षीय संजय के पेट में शनिवार सुबह दर्द हुआ था। लालबत्ती चौक स्थित एक निजी अस्पताल से संजय दवा लेकर घर लौटा। इसके बावजूद उसे आराम नहीं मिला। परिजन उसे शाम छह बजे फिर से उसी अस्पताल ले गए। अस्पताल में एक डॉक्टर ने कहा कि पहले एक हजार रुपए जमा करवाओ, फिर इलाज होगा। उन्होंने रुपए जमा करवा दिए।
संजय को दवा से कोई आराम नहीं मिल रहा था। इसके बाद ड्यूटी रत नर्स ने रात 11 बजे डॉक्टर से बात कर नींद का इंजेक्शन लगा दिया। इंजेक्शन के बाद भी उसे चैन नहीं मिला। नर्स ने डॉक्टर से फिर बात की तो डॉक्टर ने पहले वाला ही इंजेक्शन फिर से लगाने के लिए कहा। नर्स ने इंजेक्शन लगा दिया और रात 12:30 बजे संजय की मौत हो गई। मोनू ने आरोप लगाया कि वह डॉक्टर को रात भर से बुलाते रहे लेकिन वे मौके पर नहीं आए।
इसी से नाराज होकर डॉक्टर व अस्पताल प्रशासन के खिलाफ परिजनों ने नारेबाजी की। इस बीच दो खिड़की के शीशे टूटे। डॉक्टर व स्टाफ के साथ हाथापाई भी हुई। नर्स बार-बार प्रदर्शनकारियों को कह रही थी कि इस केस में उसकी कोई गलती नहीं है। डॉक्टर ने जो कहा है उसने वहीं इंजेक्शन दिया है।
दो घंटे में 4 बार हुई मीटिंग
अस्पताल प्रशासन अपनी सफाई देता रहा और मृतक के परिजन अड़े रहे कि उनके साथ नाइंसाफी हुई है। दोषी डॉक्टर के खिलाफ कार्रवाई की जाए। इसी को लेकर दोनों पक्षों की दो घंटे में चार बार बैठक हुई, लेकिन कोई नतीजा नहीं निकला। पूर्व पार्षद रामकुमार सैनी व अन्य कई मौजिज लोगों ने फिर से दोनों पक्षों की काफी देर तक बंद कमरे में बैठक की। इसके बाद ही समझौता हुआ। इससे पहले परिजन काफी भड़के हुए थे और मान नहीं रहे थे। परिजनों ने संजय के शव का बगैर पोस्टमार्टम करवाए संस्कार कर दिया।
पुलिस से बचते रहे
अस्पताल में हंगामा होता रहा। पीडि़त परिवार के लोगों का गुस्सा थम नहीं रहा था। इसके बावजूद अस्पताल प्रशासन ने पुलिस को नहीं बुलाया। इसके पीछे कई पदाधिकारियों का तर्क था कि इससे अस्पताल की बदनामी होगी।
तलाकशुदा था संजय
तीन भाइयों में सबसे छोटे संजय की वार्ड 11 में बैंड की दुकान है। उसकी डेढ़ साल पहले दिल्ली के उत्तम नगर की ज्योति के साथ शादी हुई थी। आठ महीने की एक बेटी है। चार महीने पहले संजय का तलाक हो चुका है। बेटी अपनी मां ज्योति के साथ है।
एक महीने में चार हंगामे
शहर में एक महीने में चार निजी अस्पतालों में मरीजों के परिजन हंगामा कर चुके हैं। तीन मरीजों की इलाज के दौरान मौत भी हो चुकी है। एक अस्पताल के संचालक के खिलाफ केस भी दर्ज हुआ है। घटनाओं से अस्पताल संचालक भी परेशान हैं।
पीडि़त जा सकते हैं कोर्ट
इलाज में लापरवाही जैसे मामलों में मरीज और पीडि़त कंज्यूमर प्रोटक्शन एक्ट के तहत कोर्ट जा सकते हैं। 20 लाख रुपए तक के मुआवजे के लिए जिला उपभोक्ता फोरम में जा सकते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn